感事寄子明中丞
作者：宋祁
朝代：宋

paragraphs: 久玷三雲從，仍叨千石榮。
羸軀付多病，怯計會無成。
出守非嚴助，何年召郤萌。
風摧向陽藿，霜變度江橙。
畫閣勤聽訟，春疇力勸耕。
遂慚循吏術，姑促縣官征。
害馬直宜去，勞魚實恐赬。
人心久忘戰，朝議近論兵。
戍鎖關南數，邊烽隴右明。
將機猶嚄唶，賊膽尚縱橫。
說士爭操牘，謀臣屈請纓。
已聞疲轉粟，安得但嬰城。
且許和戎利，重尋撓酒盟。
安危繫公等，指授盡時英。
幸有千金募，須容八陣精。
待衰曹劌鼓，長揖亞夫營。
刷憤宜修德，時巡況作京。
矢方射嶓冢，力欲斬長鯨。
憲紙言常屢，王塗日以清。
悉心前席重，直指佞人驚。
仗下霜餘凜，班回佩倚鳴。
早調黄鉉鼎，催獻惡梟羹。
顧我罹飛語，于茲類倒行。
鬼神慚賈誼，唇舌避君卿。
直道今寥落，狂辭先猥并。
椎如莫邪鈍，倀若小冠盲。
秦俗矜車甲，周詩賦旆旌。
會當濡橐筆，企詠二邊平。